SKRIFTLIG FORESPØRGSEL E-1349/02

af Pere Esteve (ELDR) og Carles-Alfred Gasòliba i Böhm (ELDR)til Kommissionen

(13. maj 2002)

Om: Diskriminering af provinsen Teruel i strukturfondssammenhæng

I Europa-Parlamentets betænkning A3-0115/93 (fra Udvalget om Regionalpolitik, Fysisk Planlægning og Forbindelserne med Regionale og Lokale Myndigheder) af 30. marts 1993 om regioner med lav befolkningstæthed (ordfører: Luigi Moretti) henvises der til, at den ulige fordeling af befolkningen i mange tilfælde forvansker den virkelighed, der gemmer sig bag de statistiske oplysninger, hvorved de enheder, der anvendes som grundlag for at udarbejde en oversigt over de regioner, der modtager støtte fra strukturfondene, bliver utilstrækkelige. Det påpeges, at de indikatorer, herunder helt konkret BNP pr. indbygger, der anvendes til at afgøre, hvilke områder der er berettigede til støtte fra strukturfondene, er utilstrækkelige til at afspejle de fænomener, der karakteriserer de tilbagestående områder i EU, og til at påvise, hvilke områder der skal prioriteres i EU's regionalpolitik. Det anbefales, at der udarbejdes statistiske data for mindre enheder end NUTS III-niveauet for dermed at give et mere nøjagtigt billede af problemerne.

Kommissionen har siden da udarbejdet et forslag om ændring af forordningen(1), hvori der fastlægges objektive, klare, upartiske og stabile kriterier. De nuværende kategorier NUTS 1, 2 og 3 opfylder imidlertid ikke disse målsætninger, og kriterierne i det foreliggende

forslag tilsidesættes ofte, hvilket medfører, at det endelige mål, nemlig at udarbejde regionalstatistikker, der er virkelig sammenlignelige, ikke opfyldes. Forslaget til forordning lader muligheden for at indføre niveauer, der er lavere end de nuværende kategorier NUTS 4 og 5, stå åben, men der tales ikke om instrumenter med henblik på at definere tilbagestående områder.

To aspekter er karakteristiske for den spanske provins Teruel i den autonome region Aragón, nemlig at den ligger i den region i Spanien, hvor ulighederne er størst, og at den er en af de provinser, der har den højeste affolkningsprocent. Det konstante fald i befolkningstallet og den voksende aldring i befolkningen medfører, at BNP pr. indbygger vil være stigende ved samme velstandsniveauer. De omtalte aspekter betyder, at denne indikator ikke afspejler den reelle udvikling i provinsen som påpeget i EP's ovennævnte betænkning.

Er Kommissionen bekendt med denne fordrejning?

Agter Kommissionen på baggrund heraf at foretage en ændring på dette område ved udarbejdelsen af nye kriterier for fastlæggelse af udviklede og mindre udviklede regioner i forbindelse med Horizon 2006? Er der nogen mulighed for, at Teruel kan opnå særbehandling (i lighed med øerne eller regionerne i den yderste periferi) på grund af den lave befolkningstæthed frem til 2006?

(1) KOM(2001) 0083 EFT C 180 E af 26.6.2001, s. 108.

Samlet svarafgivet på Kommissionens vegne af Michel Barnierpå skriftlige forespørgsler E-1349/02 og E-1396/02

(3. juli 2002)

Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) fastsætter støtteberettigelseskriterierne for de regioner, der er omfattet af mål 1 og 2 under disse fonde for programmeringsperioden 2000-2006. Regioner, der er støtteberettigede under mål 1, er regioner på niveau II i nomenklaturen for de statistiske territoriale enheder (NUTS). De af mål 2 omfattede regioner er regioner på NUTS III-niveau eller de mest berørte områder i disse regioner.

Teruel er en territorial enhed på NUTS III-niveau og kan derfor ikke være støtteberettiget under mål 1. I lyset af provinsens samfundsøkonomiske problemer er Teruel derfor fuldt støtteberettiget under mål 2 for den igangværende programmeringsperiode. Befolkningstæthed er blandt støtteberettigelseskriterierne for mål 2. Teruel-provinsens særlige situation er der for øvrigt allerede taget hensyn til i forbindelse med udarbejdelsen af programmeringsdokumentet for Aragón.

Særtrækkene ved tyndt befolkede regioner er der ligeledes taget udtrykkeligt højde for i retningslinjerne for statsstøtte med regionalt sigte. På den ene side er lav befolkningstæthed et tilstrækkeligt kriterium for at kunne modtage regionalstøtte i medfør af undtagelsesbestemmelsen i EF-traktatens artikel 87, stk. 3, litra c). På den anden er den maksimale investeringsstøtte, der kan ydes til sådanne regioner, fastsat til 30 % i nettosubventionsekvivalent i stedet for de normale 20 %. Teruel-provinsen udnytter disse bestemmelser fuldt.

For at sikre et solidt, gennemsigtigt retsgrundlag vedtog Kommissionen i februar 2001 et forslag til Rådets og Europa-Parlamentets forordning om indførelse af en fælles nomenklatur for statistiske territoriale enheder (NUTS)(2), som er omhandlet af en betænkning fra Parlamentet, der p.t. drøftes i Rådet. Målsætningen med denne forordning er blandt andet at sikre objektive kriterier for den territoriale opdeling i medlemsstaterne og dermed også sammenlignelighed og upartiskhed i forbindelse med udarbejdelsen af regionalstatistikker. For Spaniens vedkommende er de selvstyrende samfund indplaceret på NUTS II-niveau i bilag II til nævnte forslag.

For at få fastlagt den fremtidige samhørighedspolitik for perioden efter 2006 indledte Kommissionen en bred debat med offentliggørelsen af den anden rapport om økonomisk og social samhørighed(3). Kommissionen giver i denne rapport udtryk for, at den mener, at en mulig prioritet for fremtidens samhørighedspolitik kan være områder, der lider under alvorlige geografiske eller naturbestemte handicap, herunder lav befolkningstæthed. Debatten pågår nu, og Kommissionen vil i den tredje samhørighedsrapport fremlægge sine forslag for Rådet og Parlamentet om, hvorledes der bedst kan tages hensyn til disse særtræk i fremtidens regionalpolitik.

(1) EFT L 161 af 26.6.1999.

(2) EFT C 180 E af 26.6.2001.

(3) KOM(2001) 24 endelig udg.